Mikko Roivainen (2014) Taru Roivaan Suvusta. Nicolaus Petri Roivas ja hänen perheensä. Roivainen- Roivas-Roivanen sukuseura ry. (96 s)

”Pappi, lukkari, talonpoika, kuppari”

Kahdeksan vuotta julkaistu pienoisteos Taru Roivaan suvusta on edelleen ajankohtainen, vaikka sen tekijä on arvioinut teoksen vaativan pientä päivittämistä.

Teosta lukiessa tulee mieleen vanha loru: ”Pappi, lukkari, talonpoika, kuppari”. Teoksen nimen viittaus taruun on hieman harhaanjohtava, sillä julkaisussa ei ole kyse tarinasta, vaan kokeneen sukututkijan kirjoittama kokonaisuus. Suvun vaiheiden kuvaus perustuu analysoituihin asiakirjoihin ja ne on kehystetty yleisellä historiallisella taustoituksella ja erilaisilla paikallishistoriallisilla dokumenteilla.

Teoksen tarkastelu lähtee liikkeelle sukunimen taustasta. Sana roivas tulee Kansanperinteen sanakirjan mukaan savon ja karjalan murteista ja tarkoittaa ”yhteen sidottua, kourallista nyhdettyjä tai käsittelyn alaisia pellava- tai hamppulyhteitä”, jotka asetettiin kuhilaille kuivumaan. Kiinnostavaa on yhtymäkohta viron kieleen, jossa roivas tarkoittaa vaatetta. Yksi roivas sisältää 3–10 pivoa eli kourallista pellavia (tai 4–5 pivoa hamppuja). Kirjan mukaan Roivaisten sukutilojen savolaisista rantavesistä löytyy vielä tällä vuosituhannellakin teräviä ja kiilamaisia keppejä, joissa näitä roivaita eli pellavalyhteitä liotettiin. Roiva-sanalla on siis vahva talonpoikainen tausta savon ja karjalan murrealueilla.

Jäljet johtavat siis Karjalaan, sillä ”savolaiset ovat kielellisesti, kulttuurisesti ja geneettisesti karjalaistaustainen heimo”. Karjalan alueella oli asutusta ollut jo pitkään ennen slaavilaisten saapumista nykyisen Venäjän alueelle 600-luvulla. Savo oli karjalaisten erämaata, johon karjalainen asutus levisi vasta myöhemmin. Karjalan rajaseutu oli idän eli Novgorodin ja lännen eli Ruotsin välissä. Kirjassa oletetaan, että Pähkinäsaaren rauhan tultua voimaan vuonna 1323 olisivat Niilo Pietarinpojan esi-isät olleet Ruotsin puolella rajaa. Tällöin rauhateon asiakirjassa on ensimmäistä kertaa maininta Savosta, jonka rauhanehdoissa sai Ruotsi, samoin kuin kaksi muuta karjalaista kihlakuntaa: Äyräpään ja Jääsken. Savon kihlakuntaan kuuluivat Saimaan seudut ja osa Haukivettä, Kuopion ja Pielisen reittien jäädessä karjalaisten kihlakuntien takamaiksi. Huomionarvoista on, Pohjois-Savo ja Pohjois-Karjala jäivät Venäjän hallinnon alle, kuitenkin Savon asutus keskittyi nykyisen etelä-Savon alueille. Myöhemmin Täyssinän rauha vuonna 1595 asetti rajan kulkemaan siitä kohtaa, mistä sittemmin Savon ja Karjalan maakuntien rajat kulkivat. Rauhateossa vuonna 1595 Ruotsi sai mm. Pohjois-Savon alueet, jotka savolaiset uudisasukkaat olivat jo aikaisemmin asuttaneet.

Toisin kuin läntisen Suomen asukkaat, savolaiset olivat huhdan ja kasken viljelijöitä, jotka eivät asuneet kylissä, vaan kaskipirteissään. Kun kaskimaat eivät enää riittäneet, lähdettiin etsimään uusia ja koskemattomia metsiä, kuten nomadit konsanaan.

Tämän laajan ja mielenkiintoisen taustoituksen jälkeen kirja esittelee laajasti esi-isämme Nicolaus Petri Roivaksen elämää alkaen syntyperästä, koulutuksesta, elämästä Suur-Savossa ja myöhemmin Iisalmessa perheensä kanssa.

Hänen arvioidaan syntyneen ajanjaksolla 1580–1590, jolloin Ruotsin ja Venäjän valtakunnan välillä riehui pitkävihana tunnettu sota. Ainoa viittaus sukutaustaan löytyy nimikirjoituksen muodosta Nicolaus Petri tai Niils Peersson, joista jälkimmäinen viittaa hänen isänsä nimeen, joka on voinut olla Pekka, Pekko, Pietari tai vastaava. Suku oli todennäköisesti karjalaistaustainen, ja ainakin Jääsken pitäjässä on ollut Rouhialan kylä. Kirjoittaja tulkitsee, että Niilo Pietarinpoika polveutuisi Rouhiaisten suvusta ja nimi Roivainen olisi suvussa esiintyvä liikanimi. Nicolaus Petrin nimessä esiintyvän lyhenteen WC tulkitaan puolestaan viittaavan ”Wiburgensis civis”, Viipurin kansalainen, ei kuitenkaan välttämättä sen alkuperäisenä asukkaana, vaan karjalaisen osakunnan jäsenenä. Niilo Pietarinpojan arvellaan opiskelleen Viipurin triviaalikoulussa, joka oli Turun tuomiokirkkokoulun ohella toinen 3–4-vuotisista latinankouluista ja varsinaisista pappien koulutuslaitoksista. Itse Iisalmen ensimmäinen kirkkoherra kirjoitti kuitteihin nimensä muodossa Nicolaus Petri WC P: E: Iidensalmensis (Nicolaus Petri Vir Clarissimus Pastor Ecclesia Idensalmensis), suomeksi ”Korkea-arvoisa Iisalmen kirkon pastori Niilo Pietarinpoika”.

Koulut käytyään Nicolaus Petri päätyi pitäjän ainoaksi kappalaiseksi Juvalle, jossa ensimmäinen hänestä säilynyt merkintä on hänen itsensä allekirjoittama tosite 3.9.1617. Pappissäätyyn kuuluminen ei merkinnyt tuohon aikaan lähtökohtaisesti varakkuutta, kantaisämmekin oli köyhtynyt, mutta hänen taloudellinen tilanteensa parani, kun hän sai hoitaakseen autiotilan maat.

Kun Iisalmen kirkkopitäjä perustettiin vuonna 1627 Kustaa II Aadolfin aikana ja Viipurin piispa Elimaeuksen toimesta, määräsi piispa Niilo Pietarinpojan sen ensimmäiseksi kirkkoherraksi Nicolaus Petrin. Kuningas vahvisti piispan toimenpiteet ja lahjoitti samalla pappilaa varten tarpeellisen virkataloalueen. Kirkkoherrasta kerrotaan, että hän joutui tavan takaa käräjöimään talonpoikien kanssa yhteisten töiden tekemisestä ja vastuunkantamisesta. ”Laittomuus, itsekkyys ja raakuus eivät olleet myöskään tavatonta. Näissä olosuhteissa Niilo Pietarinpoika ryhtyi hoitamaan kirkollisia tehtäviä Iisalmen seurakunnassa, jonne hän oli ilmeisesti saapunut viranhoitoon jo ennen pitäjän perustamisvuotta”.

Tiedot kolmikymmenvuotisesta (1627–1654) virkakaudesta ovat vähäiset, sillä osa historiankirjoista tuhoutui isonvihan ja Suomen sodan vuosina. Se tiedetään, että kirkkoherran työmaana oli laaja, harvaan asuttu seurakunta, jonka väestön elinolot ja henkinen taso olivat varsin alkeellisella tasolla. Rahvaan ja säätyläisten elintaso eivät poikenneet juurikaan toisistaan kato- ja sotavuosien runtelemassa pitäjässä. Tiedetään, että kirkkoherra kävi Tukholmassa toimintansa alkuvaiheessa, jolloin hän sai vapautuksen taksarahojen maksusta. Kuningas myönsi myös tukea kirkon rakentamiseen. ”Kaikesta päätellen kirkko on ollut pieni ja vaatimaton, hirrestä rakennettu ja tuohikattoinen. Nykyisen kellotapulin kylkeen on nakutettu metallinen kartta, josta ensimmäisen kirkon sijainti paljastuu”. Kirkkoherran töihin kuului seurakunnallisten töiden lisäksi myös Kruunun töitä, kuten maa- ja henkikirjojen täyttämistä. Aluksi apupapit ja sittemmin kirkkoherran vanhuuden päivinä varakirkkoherra olivat kuitenkin helpottamassa työtaakkaa.

Iisalmen pappilan maita lisättiin vuonna 1637 Viipurin ja Savonlinnan maaherran toimesta. Myös kenraalikuvernööri Pietari Brahe oli kuullut kirkkoherran taloudellisista vaikeuksista ja hän antoi hänelle velkoja anteeksi kuningattaren nimissä sekä sittemmin myös verohelpotuksia. Pietari Brahen ja Niilo Pietarinpojan tiedetään tunteneen tavanneen toisensa ainakin pariin otteeseen, Iisalmessa Pietari Brahe vieraili vuonna 1649 ja Iisalmen pappilassa vuonna 1651. ”Tuolla kirkkoherra Niilo Pietarinpoika kestitti arvovaltaisen vieraan ja tämän seurueen puhuen ajankohtaisista sekä vapaaherrakunnan asioista”.

Iisalmen pappilassa viljeltiin kaskimaita, kruunun pitämästä kotieläinluettelosta käy ilmi, että tilan navetassa oli karjaa lehmistä lampaisiin, hevosiin ja sikoihin. Myöhemmin kirkkoherran tiluksiin lisätään autiotila, joka on asiakirjoissa nimetty Lapinlahdeksi, Ollikkalaksi tai harvemmin Onkivedeksi. Tila sai verovapauden useammaksi vuodeksi ja siellä asui myös Niilon lapsia perheineen, vaikka merkinnät ovatkin kirjoittajan mukaan tältä osin puutteelliset. ”Selvää kuitenkin on, ettei 1640-luvulla Niilo Pietarinpojan lapset olleet talonpoikaissäätyyn kuuluvia, jos Reetta-tytärtä ei lasketa lukuun.” Reetta jää asumaan tilaa kainuulaiseen pappissukuun kuuluvan Lars Mattssonin kanssa, tämä tapahtui sanoihin aikoihin, kun Iisalmi liitettiin Kajaanin vapaaherrakuntaan. Tuolloin 1650-luvun alussa kreivi Pietari Brahe teki Larsista Iisalmen nimismiehen. Laurin ja Reetan lapset ottivat sittemmin sukunimekseen Bovellan, joka ajan oloon muuttui muotoon Sonninen.

Sukumme kantaisä kuoli vuonna 1654 ja hänet haudattiin ilmeisesti ajan tavan mukaan ensimmäisen kirkon permannon alle. Leski Marketta Matintytär jäi taloudellisesti heikkoon asemaan, poika Simo sai oikeuden periä rästiin jääneitä papinmaksuja äidilleen.

Niilon ja Marketan lapsista tiedetään, että perheessä oli toinenkin tytär, jonka nimi ei ole tiedossa. Perheeseen kuului lisäksi kuusi poikaa: kenttäpappi Eljas, lukkari Pekka, talonpoika Juho, rakuuna Lassi, talollisen vävy Risto ja lukkari Simo. Heidän elämänvaiheensa on myös kirjattu lyhyesti näihin kansiin. Sieltä löydän myös oman sukuhaarani kantaisän talonpoika Juhon, joka asettui asumaan nykyisen Sonkajärven ja Rautavaaran välimaastoon Sälevän tai Hernejärven kylässä. Tiedetään, että hän toimi myös lautamiehenä Iisalmen syyskäräjillä vuonna 1679. Juhon suvusta sanotaan, että se ”levittäytyi varsinkin Kainuuseen, Iisalmen pitäjän pohjoisosiin ja Nurmeksen kautta ympäri Pohjois-Karjalaa”.

Mieslinjainen sukututkimus jättää varjoonsa naisten historian, heistä saa vain häivähdyksen pappien, lukkareiden ja talonpoikien äiteinä, vaimoina ja tyttärinä. Ukkini äiti, ”Sanna-mummu muistetaan kylän kupparina, joka saattoi rynnätä linja-autoon suoraan saunasta säkkikangasmekko päällä ja piippu suussa. Siinä puuttuva pala lorusta!

Taru Roivaan suvusta on mukaansatempaava lukukokemus. Se on kuin aikaikkuna satojen vuosien päähän Pohjois-Savossa. Koskettavaa Nicolaus Petri Roivaksen tarinassa on se, kuinka 1500-luvun lopulla syntynyt kantaisämme oli Viipurissa koulunsa käynyt pappi ja säätyläinen, jolla oli läheiset suhteet hoviin silloisessa Ruotsin valtakunnassa ja asema sen esivallan palvelijana. ”Pappi, lukkari, talonpoika” sopii hyvin kuvaamaan Niilon jälkeläisiä, sittemmin säätykierto on ollut alenemaan päin. Mutta ehkä koskettavinta tässä tarussa on nimeen kätkeytyvä tieto pellavaisista juuristamme!

IRENE ROIVAINEN